མཛད་སྒོའི་ཐོག་མར་རྒྱུན་སྤྱོད་ཐ་སྙད་འགྲན་བསྡུར་གོ་སྒྲིག་ཚོགས་ཆུང་གི་ཚོགས་མི་དངོས་གྲུབ་རྒྱལ་མཚན་ལགས་ནས་རྒྱུན་སྤྱོད་ཐ་སྙད་འགྲན་བསྡུར་བྱེད་དགོས་པའི་དམིགས་ངོ་སྤྲོད་གནང་དོན།ཐ་སྙད་འགྲན་བསྡུར་འདི་ལྟ་བུ་ཞིག་ཚོགས་དགོས་པའི་དམིགས་ཡུལ་གཙོ་བོ་དེང་སང་བོད་པའི་སྐད་ཡིག་དེ་ཧ་ཅང་ཉག་ཕྲ་བའི་གནས་སུ་ལྷུང་ཡོད་པ་དང་།སྤྱིར་མི་རིགས་ཤིག་གི་སྐད་ཡིག་གཉིས་ཉམས་ཆགས་སུ་འགྲོ་བའི་རྒྱུ་རྐྱེན་གཙོ་བོ་དེ་སྐད་ཡིག་དེའི་ནང་ཡོད་པའི་ཐ་སྙད་ཁག་བེད་སྤྱོད་མ་བྱས་པ་ལས་འགྲོ་བཞིན་ཡོད་པ་དང་།བོད་པ་གང་དུ་ཡོད་པའི་སྤྱི་ཚོགས་ནང་བོད་པའི་སྐད་དང་ཡི་གེ་གཉིས་ལ་སྐད་ཡིག་གཞན་པའི་ཤན་ཤུགས་ཐེབས་ཏེ་ཉམས་ཆགས་སུ་འགྲོ་བསྡད་ཡོད་དུས།ང་ཚོས་ཆེད་དུ་དེ་དག་ལ་དམིགས་ཏེ་བོད་ཀྱི་སྐད་ཡིག་གཉིས་སྲུང་སྐྱོབ་དང་མི་ཉམས་རྒྱུན་འཛིན་ཐབས་ལ་ལོ་རེ་བཞིན་འགྲན་བསྡུར་འདི་ལྟ་བུ་ཞིག་གོ་སྒྲིག་གནང་བ་ཡིན།ཞེས་བརྗོད་སོང་།